HANGYA SZÖVETKEZETEK EGYÜTTMŰKÖDÉSE

**HANGYA**

HANGYA Co-operatives Association

# H-1075 Budapest, Károly körút 5/a., Tel/fax: 00-36-1/413-1911 és 00-36-1/342-5723

# E-mail: [hangyaszov@gmail.com](mailto:hangyaszov@gmail.com); [hangyakozpont@t-online.hu](mailto:hangyakozpont@t-online.hu)

# Honlap: [www.hangyaszov.hu](http://www.hangyaszov.hu)

**Feldman Zsolt úr**

**államtitkár**

Agrárminisztérium Tárgy: Rendkívüli intézkedés TCs kifizetés ügyben

Ikt.sz.: 15/2020

B u d a p e s t

Tisztelt Államtitkár Úr !

Előző levelünkben néhány olyan intézkedésre tettünk javaslatot, amelyek közül köszönettel vettük, hogy a NÉHIB adatszolgáltatással kapcsolatos kérésünkre már intézkedést történt.

A tegnapi napon tudomásunkra jutott – több termelői csoport kifizetési kérelmével kapcsolatos – **hiánypótlási felhív**ás, amely arra vonatkozott, hogy a 3. kifizetési kérelem benyújtásakor nem csatolták a VP3-9.1.1-17 kódszámú felhívásban előírt igazolásként a beszerzett **innovatív eszköz** számláját.

A tegnapi nap folyamán Kondra Laura asszonyhoz fordultunk a mellékelt levélben azt jelezve, hogy tekintettel a **2018. évi kifizetések késői időpont**jára (az év utolsó hónapja, illetve a következő év első hónapja), a szervezetek e **vállalásukat** – amelynek határideje egyébiránt a szabályozásokban tételesen nem került rögzítésre – **anyagi okok miatt csak 2019**-ben tudták teljesíteni. Mindezekre tekintettel kértük, hogy a benyújtásra kerülő fellebbezések elbírálása során legyenek tekintettel a késedelmes kifizetések okozta anyagi helyzetre, és a benyújtásra kerülő **2019. évi számlákat is jogos teljesítés**ként fogadják el.

Megkeresésünkre az ugyancsak csatolt e-mail üzenetben kaptunk lényegében elutasító választ, amely a vonatkozó felhívás MÁK szerinti álláspontját rögzíti.

A **VP3-9.1.1-17** kódszámú felhívás jelen verziója a termelői csoport támogathatóságát meghatározó **tartalmi értékelés** szempontok között az adott szemponttal kapcsolatban így fogalmazott: *„Innovatív eljárások, technológiák beszerzése. A teljesítés igazolása a 3. kifizetési kérelem benyújtásakor történik. 8 pont”.* Amint az Ön előtt is ismeretes, a **felhívás** rugalmas intézkedésként **tavaly módosítás**ra került, mintegy elismerve a kifizetések jelentős időcsúszása következtében a pályázók helyzetét, és a 2. kifizetés helyett a szövegbe a 3. kifizetés került. **Megítélésünk szerint a felhívás azon fordulata, hogy az igazolás a 3. kifizetési kérelem benyújtásakor történik, az nem azt jelenti, hogy a kérelem benyújtását megelőző év végéig kellett teljesíteni az értékelési szempontot, hanem azt, hogy akkor kell igazolni**. Ebből következően az, ha a termelői csoport a **kérelem benyújtásának időpontjáig keletkezett számlá**val igazolja a vállalás teljesülését, véleményünk szerint még a **felhívás betű szerinti értelmezésének is megfelel.**

Hangsúlyozni szeretnénk, hogy az ágazatpolitikai megnyilatkozásokban a tárca sokszor kiemeli a termelői együttműködések fontosságát és támogatásuk iránti elkötelezettséget. Ha a MÁK elutasító álláspontja érvényesül, több szervezet abba a helyzetbe kerülhet, hogy az eddigi támogatást is vissza kell fizetnie, mert az értékelési szempontok szerint 50 pont alá kerül. **Úgy véljük, hogy különösen most, a koronavírus járvány idején rendkívül kritikus lenne mind egyéni, mind gazdaságpolitikai szempontból ellehetetleníteni számos jól működő közösséget.** Csak visszautalvakorábbi levelünkre, ezúton is jelezzük, hogy a termelői együttműködések számára történő kifizetéseket amúgy is számos függő ügy terheli, amelyekben intézkedését kértünk.

Fentiek tükrében Államtitkár Úr intézkedését reméljük a helyzet feloldására. **E tekintetben megítélésünk szerint alkalmas lehet a tárca, mint jogalkotó állásfoglalásának fenti értelmezés szerinti hivatalos kinyilvánítása.** Amennyiben ennek jogi erejét nem tekinti megfelelő eszköznek, akkor lenne indokolt a pályázati felhívás újabb - sürgősséggel megtörténő, és a folyamatban lévő ügyekre érvényesítendő - módosítása. Ez utóbbira két lehetőséget látunk:

1. A tartalmi értékelési szempontok vonatkozó pontjának következő módosításával: *„Innovatív eljárások, technológiák beszerzése. A teljesítés igazolása a 3. kifizetési kérelem benyújtásakor* ***a benyújtás időpontjáig keletkezett számlával*** *történik. 8 pont”.*
2. A tartalmi értékelési szempontok vonatkozó pontjának következő módosításával: *„Innovatív eljárások, technológiák beszerzése. A teljesítés igazolása a ~~3~~.* ***4.*** *kifizetési kérelem benyújtásakor történik. 8 pont”.*

Kérjük a levelünkben foglaltak sürgős és méltányos kezelésével kapcsolatban Államtitkár Úr intézkedését.

Tisztelettel:

Budapest, 2020. március 26.

Mell.: 2 db 

(Patay Vilmos)

elnök